钦定古今图书集成/明伦汇编/氏族典/第550卷 > 《廖用贤尚友录》 > 聂昌
## 钦定古今图书集成/明伦汇编/氏族典/第550卷 > 《廖用贤尚友录》 > 聂昌

按《宋史聂昌传》：“昌字幸远，抚州临川人。始繇太学上
舍释褐为相州教授，召除秘书郎，擢右司员外郎，以
直龙图阁为湖南转运使，还为太府卿、户部侍郎，改
开封尹，复为户部。昌本厚王黼，既而从蔡京，为黼所
中，罢知德安府。又以乡人讼，谪崇信军节度副使，安
置衡州。钦宗立，拜兵部侍郎，进户部尚书，领开封府。”
昌遇事奋然不顾，敢诛杀李纲之罢，太学生陈东及
士庶十馀万人挝鼓伏阙。王时雍欲寘东等狱，昌力
言不可，乃止。京师戒严，拜同知枢密院，入谢，即陈捍
敌之策。金人再议和，割两河，诏耿南仲及昌往。至绛，
绛人闭壁拒之，昌持诏抵城下，缒而登州钤辖赵子
清麾众害昌，年四十九。建炎四年，赠观文殿大学士，
谥“忠愍。”父用之，年九十，以忧死。昌为人疏隽，喜周人
之急，然恩怨太明，卒至祸变。